۱۳۹۰-جی گونش ایلی، بلکه تکجه منه یوخ بیر چوخ خویلو یولداشلارا، یاددان چیخمایان آجی بیر ایل ایدی. کلمهلری یازیب-پوزورام بلکه بو ایلی آنلادام، آنجاق اولمور. اوشاقلیق دوستوم، دیرلی فیکیرداشمیز ایبراهیم بی جعفرزادهنین عائیلهسی مینا خانیم و بالالاری آیلا ایله بیرلیکده واقتسیز اؤلوملری، بو ایلی بیزه بیر قارا ایله چئویردی. اونلارین یئرلرینین بوشلوغو، یاشادیغیم ایللرین بوتونلویونه سؤزسوز آغیرلیق ائلهجهیک. دئییرلر زامان آیریلیقلاری یادیرقادار، آنجاق هر گون گئچدیکجه، بو ایتگینین آغیرلیغی اؤزونو گؤرسهدیر. جعفرزاده عائیلهسینین اؤلومو، رضا براهینینین "آواز کشتگان" ها بئله عباس معروفینین " سمفونی مردگان" رومانلارینین بئینیمده جانلاندیریر. اونلار بیر روماندیرلار. بلکه ده گئرچکدن دوغان بیر رومان، آنجاق ایبراهیم گیلین اؤلوملری، نئچه ایل بوندان اؤنجه باشلانان اؤلوم سیمفونیلرینین بیتیشدیریجیسی ایدی. سهند افشاری، موهندیس غلامریضا امانی، چینگیز بختآور،...، مینا کهروبائی، آیلا جعفرزاده و سونوندا ایبراهیم جعفرزاده بیر-بیر سس-سسه وئریریب سیمفونینی یارادیرلار. اومودوم وار ایبراهیم بی بو سیمفونینی نوقتالامیش اولا.
کئچن ایل بؤلگه، دورمادان بیر بورولقانا بورونموشدو. بورولقانین نئجه، هاچان دوراجاغینی دئمک اولمور. دونیادا یئنیلیک صنعتدن، توپلوما، توپلوملاردان دوولتلهره، دوولتلردن اولترا گوجلهره هیزلا سوروردو. اوزایا اوزاندیغینی بیلمیرم. بلکه چوخدان اوزانیب منیم خبریم یوخدور.
1390-جی گونش ایلی ده 1389-جی ایله تای چالیشدیم، بالاجا اولموش اولسا دا، الیم چاتان واقتلار بیر سؤزلر یازام. بئله بیر یازمالارا چوخلارینین سؤزلری واردیر. دئییلن سؤزلره باخمایاراق یازماین دالیسین توتدوم. دوزون سوروشساز بیرینین خوشو گلیب-گلمهدیـیی اوچون یازمیردیم. ایستهدیـییم سونوجا چاتدیم. یازمادیغینیز واقت، هئچ کیمین سیزیله ایشی اولمایاجاق، بیر ایش گؤرمهدیـیینیز واقت هئچ کیمین سیزیله ایشی اولمایاجاق. بلکه بیر-ایکی یازیدا سیزه ال چالالار، آنجاق بیر ایشی سورهلی گؤردویونوزده ال چالمالار کوببایا چؤنهجکدیر. بلکه بو طبیعهتین طبیعهتی اولا. بئله بیر دورومدان قورتولماغا، سؤزلری ائشیدیب، یاخشی یئرلرینی دهیرلندیریب، بهیهنمهدیـییمیز یئرلرینی نظره آلاراق، اؤز ایشیمیزین دالیسین توتمالیییق. باشقالارینین باشقا گؤروشلری وارسا، اورتایا قویمالیدیرلار. گؤروشلر توپلاندیقدا ایچیندن اورتا بیر گؤروشه چاتماق اولار.
بئله بیر چالیشمالار، اینسانی گوندمده ساخلاییر. گوندمده اولماغین ایکی اوزو واردیر، بیرینجیسی دهرینلهشمهیین قارشیسین آلیر. یولدان کئچن هر بیر خبر، سس، فیکیر بئینی قاتیر. ایکینجیسی گونجللشدیریر(اولوملو اوزو). بوتون یولداشلارا بیر اؤنری واریمدی، یازماقدان قورخماسینلار. یازماقدان قورخانلار هئچ واقت یازانمایاجاقلار. دانیشماقدان قورخانلار، قورخدوقلاری واقتا دک دانیشانمایاجاقلار. هر بیر یازیدا، دانیشیقدا یئترسیزلیکلر اولار. گرک چالیشاق بو یئترسیزلیکلری آزالدیب، آرادان گؤتورک. یئترسیزلیک یارانار دئیه یازیب، دانیشماقدان قورخمامالیییق. گلین بایرامدا ائولریمیزله بیرلیکده قورخولاریمیزی دا تؤکهک.
بایرامیز موبارک، گلن گونلریز خئییرلی، سوفرالاریز برکتلی اولسون.
azb_Arab azb_Arab azb_Arab azb_Arab azb_Arab